钦定古今图书集成/明伦汇编/家范典/第045卷 > 徐三重家则 > 《乳母墓铭》唐·韩愈
## 钦定古今图书集成/明伦汇编/家范典/第045卷 > 徐三重家则 > 《乳母墓铭》唐·韩愈

乳母李，徐州人，号正真。入韩氏，乳其儿愈。愈生未再
周月，孤失怙恃，李怜不忍弃去，视保益谨，遂老韩氏。
及见所乳儿。愈举进士第，历佐汴徐军。入朝为御史、
国子博士、尚书都官员外郎、河南令。娶妇，生二男五
女。时节庆贺，辄率妇孙列拜进。寿年六十四，元和六
年三月十八日，疾卒。卒三日，葬河南县北十五里。愈
率妇孙视窆封，且刻其语于石，纳诸墓为铭。